Il-Kunsill, imlaqqa' fil-format ta' EU27, adotta deċiżjoni li tawtorizza l- ftuħ tan-negozjati dwar Brexit mar-Renju Unit u li tinnomina formalment lill-Kummissjoni bħala n-negozjatur tal-UE. Il-Kunsill adotta wkoll direttivi ta' negozjati għat-taħditiet. Iż-żewġ testi huma bbażati fuq rakkomandazzjoni ppreżentata mill-Kummissjoni fit-3 ta' Mejju 2017 u jibnu fuq il-linji gwida adottati fid-29 ta' April 2017 mill-Kunsill Ewropew (Art. 50). L-adozzjoni tagħhom tippermetti għall-bidu ta' negozjati mar-Renju Unit wara n-notifika tal-intenzjoni tiegħu li joħroġ mill-UE (skont l-Artikolu 50 tat-Trattat dwar l-UE). "Illum stabbilixxejna l-pożizzjoni tal-UE dwar il-kwistjonijiet ewlenin għall-bidu tat-taħditiet. Id-drittijiet taċ-ċittadini huma fuq quddiem nett tal-aġenda tagħna u ser nimmiraw għal soluzzjoni ambizzjuża, fejn dawk affettwati jkomplu jgawdu d-drittijiet tagħhom". Louis Grech, Viċi Prim Ministru ta' Malta u President tal-Kunsill Direttivi ta' negozjati u approċċ f'fażijiet Dan l-ewwel sett ta' direttivi ta' negozjati huwa maħsub biex jiggwida lill-Kummissjoni għall-ewwel fażi tan-negozjati. Għaldaqstant dawn jagħtu prijorità lil kwistjonijiet li ġew identifikati bħala neċessarji għal irtirar ordnat tar-Renju Unit, inkluż id-drittijiet taċ-ċittadini, is-saldu finanzjarju u s-sitwazzjoni tal-Irlanda, kif ukoll kwistjonijiet oħra li fihom hemm riskju ta' inċertezza legali bħala konsegwenza ta' Brexit. L-ewwel fażi tat-taħditiet għandha l-għan li tipprovdi l-akbar ċarezza u ċertezza legali possibbli u li ssib soluzzjoni sabiex ir-Renju Unit jinħall mill-UE. Ladarba l-Kunsill Ewropew iqis li jkun sar biżżejjed progress , in-negozjati ser jipproċedu għall-fażi li jmiss. Ftehim dwar relazzjoni futura bejn l-UE u r-Renju Unit jista' jiġu konkluż biss ladarba r-Renju Unit ikun effettivament telaq mill-UE u jkun sar pajjiż terz. Madankollu, id-diskussjonijiet dwar fehim ġenerali ta' dik ir-relazzjoni futura jista' jibda matul it-tieni fażi tan-negozjati. Id-direttivi ta' negozjati jistgħu jiġu emendati u ssupplimentati matul in-negozjati. Id-drittijiet taċ-ċittadini L-ewwel prijorità għan-negozjati hija li jintlaħaq qbil dwar garanziji għall- ħarsien tad-drittijiet taċ-ċittadini tal-UE u tar-Renju Unit, u l-membri tal-familji tagħhom, li huma affettwati minn Brexit. L-UE27 jinsistu li dawn il-garanziji għandhom ikunu reċiproċi u bbażati fuq it-trattament ugwali fost iċ-ċittadini tal-UE27 u meta mqabbla maċ-ċittadini tar-Renju Unit. Dawn għandhom ikopru, fost oħrajn, id-dritt ta' wara ħames snin ta' residenza legali, inkluż jekk dan il-perjodu ma jkunx komplut fid-data tal-ħruġ iżda jitlesta wara. Id-direttivi ta' negozjati jispeċifikaw li l-ħaddiema, il-persuni li jaħdmu għal rashom, l-istudenti u persuni inattivi oħra għandhom ikunu koperti, kif ukoll ħaddiema bejn il-fruntieri u l-membri tal-familja. Il-garanziji għandhom iħarsu d-drittijiet ta' residenza u l-moviment liberu, kif ukoll id-drittijiet marbuta magħhom (bħall-kura tas-saħħa). Id-drittijiet kollha għandhom jitħarsu tul il-ħajja tal-persuni kkonċernati. Saldu finanzjarju L-UE27 jaqblu li jrid ikun hemm saldu finanzjarju uniku u li r- Renju Unit għandu jonora s-sehem tiegħu tal-obbligi kollha meħuda waqt li kien membru . Ir-Renju Unit għandu jkopri wkoll bis-sħiħ l- ispejjeż speċifiċi relatati mal-irtirar , bħar-rilokazzjoni tal-aġenziji tal-UE attwalment ibbażati fir-Renju Unit. Il-ftehim għandha jinkludi kalkolu tal-ammont totali u l-iskeda ta' ħlasijiet, kif ukoll regoli u arranġamenti ulterjuri biex jiġu indirizzati kwistjonijiet speċifiċi. Is-sitwazzjoni tal-Irlanda L-UE hija impenjata li tkompli tappoġġa l-paċi, l-istabbiltà u r-rikonċiljazzjoni fil-gżira tal-Irlanda. Xejn f'dan il-ftehim dwar il-ħruġ tar-Renju Unit m'għandu jikkomprometti l-objettivi u l-impenji tal- Ftehim tal-Ġimgħa l-Kbira . In-negozjati għandhom jimmiraw li jevitaw fruntiera fiżika, filwaqt li jiġi rispettat id-dritt tal-UE. Kwistjonijiet bħat-tranżitu tal-prodotti jeħtieġ li jiġu indirizzati. Il-prodotti mqiegħda fis-suq u l-proċeduri bbażati fuq id-dritt tal-UE Id-direttivi ta' negozjati jkopru wkoll kwistjonijiet oħra fejn huma meħtieġa arranġamenti sabiex titnaqqas l-inċertezza u jiġi evitat vojt ġuridiku. Dan jinkludi l-indirizzar ta' x'ser jiġri mill-proċeduri bbażati fuq id-dritt tal-UE u l-prodotti li diġà jinsabu fis-suq. Pereżempju, jekk prodott diġà jinsab fis-suq uniku qabel il-ħruġ, għandu jiġi żgurat li wara dan jista' jibqa' fis-suq. Kwistjonijiet oħra fejn jista' jkun jeħtieġ li titnaqqas l-inċertezza jew jiġi evitat vojt ġuridiku, bħal servizzi , ser jiġu koperti f'direttivi ta' negozjati futuri. Il-passi li jmiss Il-Kummissjoni ser tiftiehem mar-Renju Unit dwar id-dati għall-ewwel sessjonijiet ta' negozjati. L-ewwel laqgħa formali bejn in-negozjaturi tal-UE u tar-Renju Unit x'aktarx li ser issir f'Ġunju. Ara l-paġna tal-laqgħa